SET พรุ่งนี้ทรงตัว แนวต้าน 1,300 ยังลุ้นเหนื่อย
บล.ดีบีเอส วิคเคอร์สมองแนวโน้มการลงทุนในวันพรุ่งนี้ (17 ก.พ.) เชื่อว่าตลาดคงจะแกว่งตัว โดย Sentiment ยังไม่ถึงกับดีมาก เนื่องจากดัชนีฯยังไม่สามารถยืนเหนือ 1,300 จุดได้ พร้อมให้แนวรับ 1,270 จุด ส่วนแนวต้าน 1,300 จุด
16 ก.พ. 2559

น.ส.อาภาภรณ์ แสวงพรรค ผู้อำนวยการอาวุโสฝ่ายวิจัยหลักทรัพย์ บล.ดีบีเอส วิคเคอร์ส (ประเทศไทย) เปิดเผยถึงตลาดหุ้นไทยวันนี้ (16 ก.พ.) ผันผวน โดยช่วงเช้าตลาดฯยังบวกได้ดี แต่พอมาในช่วงบ่ายก็มีการย่อตัวลงมาติดลบบ้าง นักลงทุนคงจะเห็นว่าตลาดฯไม่สามารถยืนเหนือระดับ 1,300 จุดได้ ซึ่งเป็นแนวต้านระยะสั้น และเป็นแนวทางจิตวิทยาด้วย นักลงทุนก็เลยตัดสินใจขายทำกำไรออกมา โดยขณะนี้นักลงทุนเลือกที่จะลงทุนในรอบที่สั้นลง เพราะตลาดฯมีความผันผวนสูงจากปัจจัยภายนอกประเทศ จึงได้ปรับการลงทุนให้สอดคล้องกับความไม่แน่นอน
ด้านตลาดหุ้นอื่นในภูมิภาคเอเชียวันนี้ส่วนใหญ่ยังอยู่ในแดนบวก แต่มีบางตลาดฯที่ลดช่วงบวกลงไป ส่วนตลาดในยุโรปที่เทรดในช่วงบ่ายนี้อยู่ในแดนบวกเล็กน้อย ซึ่งดูแล้วเป็นลักษณะของ wait &amp; see มากกว่า
อย่างไรก็ตาม แนะนำให้ติดตามการประชุมผู้ผลิตน้ำมันรายใหญ่ ระหว่างซาอุดิอาระเบีย และรัสเซีย จะมีแนวทางการจัดการน้ำมันอย่างไรบ้าง อีกทั้งให้ติดตามทิศทางราคาน้ำมัน และค่าเงินของประเทศขนาดใหญ่ของโลก ไม่ว่าจะเป็นเงินเยน, เงินดอลลาร์สหรัฐฯ เป็นต้น นอกจากนี้ยังคาดหวังมาตรการกระตุ้นเศรษฐกิจจากทั้งญี่ปุ่น, จีน และยุโรป ซึ่งต้องรอดูไปเรื่อยๆ โดยเฉพาะกลางเดือนมี.ค.จะมีการประชุมธนาคารกลางของทั้งยุโรป, ญี่ปุ่น และสหรัฐฯด้วย
แนวโน้มการลงทุนในวันพรุ่งนี้ (17 ก.พ.) เชื่อว่าตลาดคงจะแกว่งตัว โดย Sentiment ยังไม่ถึงกับดีมาก เนื่องจากดัชนีฯยังไม่สามารถยืนเหนือ 1,300 จุดได้ พร้อมให้แนวรับ 1,270 จุด ส่วนแนวต้าน 1,300 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
TASCO ปิดที่  24.40 บาท เพิ่มขึ้น 1.80 บาท
PTT ปิดที่ 238.00 บาท เพิ่มขึ้น 3.00 บาท
AOT ปิดที่ 380.00 บาท เพิ่มขึ้น 11.00 บาท
PTTEP ปิดที่ 61.00 บาท เพิ่มขึ้น 3.00 บาท
PTTGC ปิดที่ 53.25 บาท เพิ่มขึ้น 0.25 บาท
 
ที่มา: สำนักข่าวอินโฟเควสท์